'n ERNSTIGE ongeluk het die lewe van 'n regte rabbedoe wat nooit bang was vir bungy- of valskermspring en kragtige motorfietse nie in 'n oogwink verander.
Cornelia Raath, 26, was 'n elektroniese ingenieur by die WNNR toe sy op 1 Mei van haar motorfiets afgeslinger is deur 'n motor wat nie by 'n stopstraat stilgehou het nie.
Cornelia was op pad om te gaan oefen by 'n gimnasium in Hatfield toe die ongeluk gebeur het. 'n Ooggetuie, mnr Hendrik Tempel, het gesien hoe Cornelia oor die enjinkap van die motor sweepslag voor sy op die teerpad geval het.
Mnr Tempel het haar omgedraai, gesien dat sy blou in die gesig is en nie asemhaal nie. Sy vinnige optrede het haar lewe gered. Hy het haar lugwee oopgemaak en mond-tot-mond asemhaling toegepas totdat 'n ambulans opgedaag het.
Toe die polisie op die toneel kom, het hulle vasgestel wie sy is deur middel van haar motorfiets se registrasienommer.